贈抱麻劉舍人
作者：貫休
朝代：唐

paragraphs: 郡政今良吏，門風古縉紳。
萬年唐社稷，一箇哭麻人。
憤烈身先死，敷敭氣益貞。
天乎資大寶，泰矣見忠臣。
得罪鍾多故，投荒豈是迍。
玉寒方重澀，松古更青皴。
鵬𪄚寧唯白，龍多豈止荀。
道孤梳有雪，恩重淚盈巾。
喻蜀須憑草，成周必仗仁。
三峰宵旰切，萬里渥恩新。
賦鵩言無累，依劉德有鄰。
風期仁祖帽，鼠訝史雲塵。
禪叟知何幸，玄談有宿因。
雙溪逢陸海，荆渚遇平津。
落日愁聞笛，何人爲吐茵。
生徒希匠化，寰海仰經綸。
疾愈蟬聲老，年豐雨滴頻。
劉虬師弟子，時喜一相親。